Mamy Ravatomanga

I **Maminiaina Ravatomanga**, antsoina koa hoe **Mamy Ravatomanga** dia mpandraharaha malagasy. Teraka tamin' ny 8 Novambra 1968 tao Morondava izy. Izy no tompon' ny Vondrona Sodiat sady mpanolotsaina akaiky ny filoham-pirenena malagasy teo aloha Andry Rajoelina. Nolazain' ny *[[Forbes]]* ho olona faharoa manankarena indrindra eto Madagasikara izy tamin' ny taona 2017.

Anisan' ny lasibatra tamin' ny hetsika tamin' ny Septambra-Oktobra 2025 izy noho ny fanjakazakany amin' ny toekarem-pirenena malagasy sy ny fifandraisany amin' ny manam-pahefana teo amin' ny fitondrana, ka nahatonga azy nitsoaka nankany Maorisy tamin' ny 12 Oktobra rehefa nanatevin-daharana ny mpitolona ny tafika, taloha kelin' ny nandosiran-dRajoelina any ivelany. Nosamborina tao Maorisy izy ny tamin' ny 24 Oktobra 2025.

## Fiainany

### Fiaiany manokana
Ravatomanga dia teraka tamin' ny taona 1968 tany Morondava. Manambady an' i Haingo Ramy Rakotoniary izy. Manan-janaka telo sy zafikely roa izy ireo. I Mamy Ravatoanga no filohan' ny Federasiôna Malagasin' ny Gôlfa nanomboka tamin' ny taona 2024.

Tamin' ny volana Jolay 2019 no voatendry ho "consul honoraire" an' i Serbia i Ravatomanga. Tamin' ny 10 Jolay 2023 izy dia voatendry ho "consul honoraire" an' i Kôtidivoara eto Madagasikara  ary 10 andro taty aoriana dia nahazo zom-pirenena ivoariana.

### Fandraharahana ataony
Tamin' ny taona 1990 izy dia nanangana ny Sodiat, orinasa iray manokana momba ny fitaterana. Ny Sodiat amin' izao fotoana izao dia vondron' orinasa mikarakara ny fikojakojana solika, ny fanorenana, ny asa fanaovan-gazety, ny trano fandraisam-bahiny, ny fizahantany, ny fahasalamana ary ny fanafarana sy fanondranana koa, sady anisan' ny orinasa lehibe indrindra eto Madagasikara. Mampiasa olona manodidina ny 4&nbsp;000 eo ny vondrona Sodiat.

Tamin' ny taona 2017, ny *[[Forbes]]* dia nametraka an' i Maminiaina Ravatomanga, izay olona mpanefoefo, ho laharana faharoa manankarena indrindra eto Madagasikara, aorian' i Ylias Akbaraly.

### Raharaham-pitsarana
Ravatomanga dia efa voatonona an-gazety fa voarohirohy tamin' ny raharaha maro mahakasika hosoka ara-ketra sy ara-bola teto Madagasikara sy tany Frantsa. Ny anarany dia hita ao amin' ny tantara ratsin' ny *[[Panama Papers]]*, ary izy no tompom-bola lehibe amin' ny orinasa iray voasoratra anarana ao amin' ny vondro-nosy British Virgin Islands.

Raha ny teto Madagasikara dia voarohirohy ho nanodinkodina volam-panjakana tao amin' ny orinasam-pirenena Jirama izy, tamin' ny naha anisan' ny filankevi-pitantanan' ity orinasa ity azy. Voampanga ho nanao fanondranana an-tsokosoko andramena any Azia amin' ny alalan' ny fanafahana manokana avy amin' ny fanjakana sy ny orinasa any ivelan' ny tanim-pirenena koa izy. Tamin' ny taona 2015 no voarara tsy hivoaka ny firenena izy, ary tamin' ny 26 Mey 2016 no nosavaina ny tranony.

#### Raharaha Balkany sy ny trano fonenana Levallois
Voarohirohy tamin' ny raharaha Patrick Balkany ihany koa izy. Tamin' ny volana Febroary 2016, dia nanokatra fanadihadiana momba azy sy i Ramy Rakotoniary vadiny ny Parquet national financier (PNF) any Frantsa, noho ny famotsiam-bola iaraha-manao sy ny hosoka momba ny hetra tamin' ny fahazoana trano maro tany amin' ny manodidina an' i Paris tamin' ny alalan' ny tetika ara-bola manjavozavo izay nahavoarohirohy orinasa maromaro ivelan-tanim-pirenena, ny sasany amin' ireo orinasa ireo dia tao Maorisy.

Tamin' ny volana Jona 2018 ka hatramin' ny volana Jona 2019, ny efatra amin' ny fananany tany ambanivohitr' i Paris dia nogiazan' ny fanjakana frantsay nandritra ny fanadihadiana savaranonando nosokafan' ny PNF.

Tamin' ny volana Aogositra 2023 dia nofoanana ny fanadihadiana savaranonando nataon' ny PNF momba an' i Mamy Ravatomanga. Ity fomba fiasa ity dia mahakasika ny famotsiam-bola karakaran' olo-maro, ny kolikoly atao amin' ny mpiasam-panjakana, ny hosoka amin' ny hetra, ary ny fanondranana andramena tsy ara-dalàna. Nandray izany fanapahan-kevitra izany PNF satria tsy ampy ny porofon' ny fisian' ny fandikan-dalàna.

#### Raharaha Carlos Ghosn
Voarohirohy tao anatin' ny fandosiran' i Carlos Ghosn avy any Japàna ihany koa i Mamy Ravatomanga tamin' ny taona 2020. Ny iray amin' ny fiaramanidin' ny kômpaniam-pitaterana ana abakabaka malagasy TOA, izay anisan' ny zanak' orinasany, no nampiasain' io tale jeneralin' ny Renault-Nissan-Mitsubishi teo aloha handositra avy any Japàna.

#### Fanjakazakana eo amin' ny tsenan' ny lavanila sy letisia
Noho ny firotsahan-dRavatomanga tamin' ny tsenan' ny lavanila sy ny letisia eto Madagasikara, dia ampangaina ho nanao ampihimamba sy mampahantra ny mpamokatra madinika izy.

Tamin' ny volana Novambra 2022 dia namoaka fanadihadiana mikasika ny fanjakazakana eo amin' ny fanondranana letisia malagasy any Frantsa sy any Eorôpa ny Transparency International Madagascar, izay nitatitra ny fiheveran' ny olona azy ho akaikin' ny fitondrana.

Nifandray amin' ny Parquet national financier (PNF) frantsay ny Transparency International Madagascar ary niantso ny mba hanaovana fanadihadiana momba ny kolikoly sy ny famotsiam-bola amin' ny fikambanana maro sy olon-tsotra voarohirohy amin' ny fanondranana letisia malagasy any Frantsa, anisan' izany i Mamy Ravatomanga, mpikambana ao amin' ny filankevi-pitantanan' ny Groupement des exportateurs de litchis (GEL), ary anisan' ny mpanondrana letisia malagasy lehibe any Frantsa.

#### Fanambaràna nataon' i Patrick Rakotomamonjy
Tamin' ny volana Mey 2025, ny kôlônely Patrick Rakotomamonjy, talen' ny Hôpitaly Miaramila Soavinandriana, dia namoaka videô izay ilazany fa anisan' ny fototry ny tantara manafitohina eo amin' ny fanjakana izy, izay niteraka ny fisian' ny tambajotran-kolikoly mitovitovy amin' ny mafia ao amn' ny fitondram-panjakana misy misandrahaka amin' ny pôlitika sy ny toekarena.

Ao anatin' ity videô ity dia iampangany azy, ankoatry ny zavatra hafa, ny kolikoly, ny fanararaotam-pahefana, ary ny fampitahorana sy ny fandrahonana ho faty. Naharihariny ihany koa ny fakana vola misy fampitahorana ao amin' ny pôliklinikan' Ilafy, izay tobim-pahasalamana tsy miankina an' i Mamy Ravatomanga. Miampanga an' i Mamy Ravatomanga ho misahana asan' ny lehiben' ny firenena tsy ara-dalàna ihany koa izy.

Taorian' ireo fanambarana ireo dia nihetsika ny sampana malagasin' ny Transparency International tamin' ny famaritana ireo fiampangana ireo ho zava-doza sy tsy azo odian-tsy hita. Niantso fanadihadiana tsy miankina ilay fikambanana.

#### Raharaha Boeing naterina tany Iràna
Tamin' ny 20 Oktobra 2025, momba ilay raharaha Boeing 777-200 dimy hita tany Iràna, dia voatonona ao anatin' ny antontan-taratasy ôfisialy azon' ny Agence France-Presse (AFP), miaraka amin' i Valery Ramonjavelo sy ny tale jeneralin' ny Aviation civile de Madagascar, ho anisan' ny voarohirohy tamin' ity raharaha ity, i Mamy Ravatomanga. Tamin' ny volana Jolay 2025 mantsy dia Boeing 777-200 dimy no hita tany Iràna, na dia nosazian' i Etazonia aza, tao amin' ny kômpaniam-pitaterana an-kabakabaka iraniana *Mahan Air*. Taty aoriana dia ireo fiaramanidina ireo dia nosoratana vonjimaika eto Madagasikara tamin' ny voalohany mba hialana amin' izany sazy izany.ù

## Rohy ivelany
**Videô**

* "Affaire Ravatomanga : «Personne ne sera épargné», affirme le PM lors de la PNQ", *TéléPlus*
* "Conférence de presse du MSM au Sun Trust, Port Louis, après la PNQ sur l’affaire Mamy Ravatomanga", *ION News* 
* "Affaire Ravatomanga : Le retrait surprise de Me Peeroo dans le dossier de blanchiment d'argent", *CNews Info* 
* "Affaire Ravatomanga : La FCC ressuscite un dossier vieux de 14 ans sur le trafic de bois de rose", *CNEW Info* 
* "Rajoelina sans nationalité ? Ravatomanga arrêté : la semaine qui bouscule Madagascar", Prospérin Tsialonina. 
* "Spotlight (21.10.2025)-Jet Privé de Mamy Ravatomanga: Qui au PMO a donné l’autorisation Express?", *Scoop MU* 
* "Mamy Ravatomanga : 30 ans de liens secrets avec Maurice révélés", *CNEW Info* 
* "FCC : le bras droit de Mamy Ravatomanga arrêté", *People's press*. 
* "Exclusif : Mamy Ravatomanga visé par la justice française depuis 2018", *CNews Info* 
* "Saga politico-financière : l’affaire Ravatomanga au centre de l’émission Au Cœur de l’Info", *TéléPlus* 

## Loharano sy fanamarihana